Rygte: iPhone 13 får “always on” og flere andre features

Du kender det givetvis fra flere andre producenter – blandt andet Samsung – der i flere år har haft indhold på telefonens skærm, også når den ikke er direkte i brug. Nu er Apple også på vej med den type funktionalitet i deres kommende iPhone 13 (eller 12S) hævder EverythingApplePro, en YouTube kanal der er en af de mest troværdige “leakers” når det kommer til Apple.

Informationer på låseskærmen

Det er ny skærmteknologi der gør det muligt for Apple at tage skridtet og tilføje informationer til en ellers låst skærm; rygterne går på, at iPhone 13 får en såkaldt LTPO skærm (det står for low-temperature polycrystalline oxide og betyder et lavere batteriforbrug på trods af, at skærmen leverer 120Hz ydelse.) Skærmen bliver altså en af de vigtigste nye forbedringer på den kommende iPhone, omend der ikke bliver pillet meget ved designet udover en lille detalje, der nok vil glæde nogen…

Mindre “notch”

Udover den helt nye type skærm vil iPhone 13 også få en noget mindre udskæring (eller notch) i toppen af skærmen. Det ventes ikke, at den helt forsvinder – det er nemlig endnu ikke muligt at bygge kamera og de mange sensorer der sidder i udskæringen ind under skærmen. Men der skal jo også være noget til iPhone 14. Under alle omstændigheder vil en reduktion af udskæringen gøre gode ting for både oplevelsen og designet på iPhone 13. Der kan også blive plads til en fingeraftrykslæser under skærmen – men det skulle være i tillæg til FaceID, ikke i stedet for det.

Stærkere magneter

Udover forbedringer på skærmen er der også rygter om flere andre forbedringer; for eksempel skulle MagSafe magneterne blive betydeligt stærkere – der har været en del kritik af, at eksempelvis kreditkortholderen falder af, når telefonen bliver lagt ned i en bukselomme. Det kan også være endnu et skridt på vejen imod helt at droppe stik på iPhone – hvilket er et klart mål for Apple.

Bedre kamera

En anden forbedring vi helt klart kan forvente er et bedre kamera. Der var ikke meget opgradering over 12 serien i forhold til 11 på kameraet – men det skulle så ske på 13 i stedet. Der vil være en ny portræt videofunktion der skulle give dybde i interviewbilleder (som man ser på professionelle videokameraer), samt forbedrede linser især i mørke omgivelser.

Apple ventes at lancere nye iPhones til efteråret – og formentlig engang i september.

Rygte: iPhone 13 får “always on” og flere andre features