Rygte: iPhone 13 får hurtig(ere) opladning

Et rygte hævder, at de kommende iPhone 13 modeller vil få mulighed for hurtigere opladning med op til 25W. Rygtet skal tages med et gran salt, da det ikke stammer fra en troværdig rygtesmed, men fra det kinesiske site MyDrivers. Dog giver det ganske god mening, hvis der er hold i rygtet.

Man kan snildt bruge kraftigere opladere med de seneste iPhone 12-modeller, men de kan ikke udnytte over 20W. Apple selv sælger en oplader på 20W til telefonerne – et lille nøk op i forhold til iPhone 11, der blev solgt sammen med 18W-opladere.

Det nævnes ikke om Apple igen vil opdatere sin USB-C oplader, hvis rygtet er sandt.

En opgradering fra 20 til 25W virker måske ikke voldsomt, men Apple halter i forvejen efter andre flagskibstelefoner på det punkt. Eksempelvis kan Samsung Galaxy S21 lades væsentlig hurtigere, så det er ganske troværdigt hvis Apple forsøger at hente lidt ind på konkurrenterne – eller i hvert fald ikke sakke for meget bagud.

De kommende iPhone 13-modeller siges at have samme design og same størrelser som de nuværende 12’ere. Men de får naturligvis den sædvanlige ”opgradering” med hurtigere processorer, udvidet 5G-understøttelse, bedre kameraer og bedre skærme i Pro-modellerne.

Ifølge de seneste rygter bliver iPhone 13 præsenteret ved et event i den tredje uge af september.

Rygte: iPhone 13 får hurtig(ere) opladning